31995R1442
L 143/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1442/95 НА КОМИСИЯТА
от 26 юни 1995 година
за изменение на приложения I, II, III и IV към Регламент (ЕИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (1), последно изменен с Регламент (EO) № 1441/95 на Комисията (2), и по-специално членове 6, 7 и 8 от него,
като има предвид, че съгласно Регламент (ЕИО) № 2377/90 е необходимо постепенно определяне на максимално допустимите граници на остатъчни вещества от ветеринарномедицински продукти за всички фармакологичноактивни субстанции, които се използват, в рамките на Общността, във ветеринарномедицинските продукти, прилагани при животни, отглеждани за производство на храни;
като има предвид, че максимално допустимите граници на остатъчни вещества следва да бъдат определени само след проучване, в рамките на Комитета за ветеринарномедицинските продукти, на цялата информация, отнасяща се до безопасността на остатъка на съответната субстанция за потребителите на храни от животински произход и до въздействието на остатъчните вещества върху промишлената преработка на храните;
като има предвид, че при определянето на максимално допустимите граници на вещества от ветеринарномедицински продукти, съдържащи се в храните от животински произход, е необходимо да се посочат животинските видове, у които остатъчните вещества могат да бъдат налице във всяка от съответните месни тъкани, получавани от третираното животно (прицелни тъкани), както и естеството на остатъчното вещество, имащо отношение към контрола на остатъчните вещества (маркерно остатъчно вещество );
като има предвид, че за контрола на остатъчните вещества, както е предвидено в съответното законодателство на Общността, максимално допустимите граници на остатъчните вещества обикновено следва да бъдат определяни за черния дроб или бъбреците като прицелни тъкани; като има предвид, че при международната търговия черният дроб и бъбреците често се отстраняват от трупа на животното, максимално допустимите граници на остатъчните вещества следва да бъдат определени също така за мускулната и мастната тъкан;
като има предвид, че в случаите, когато ветеринарномедицинските продукти за ветеринарна употреба са предназначени за птици-носачки, млекодайни животни или медоносни пчели, максимално допустимите граници на остатъчните вещества следва също така да бъдат определени за яйцата, млякото или меда;
като има предвид, че каразолол (carazolol), диазинон (diazinon) и спирамицин(spiramycin), (всички те използвани при едър рогат добитък и пилета) следва да бъдат включени в приложение I към Регламент (ЕИО) № 2377/90;
като има предвид, че лецирелин (lecirelin), натриев дихлороизоцианурат (sodium dichloroisocyanurate), динопрост-трометамин (dinoprost tromethamine), хлороводородна киселина (hydrochloric acid), ябълчена киселина (malic acid), l-винена киселина (l-tartaric acid) и нейните едно- и двуосновни соли на натрия, калия и калция, бензилалкохол (benzylalcohol), етанол (ethanol), eн-бутанол (n-butanol) следва да се включат в приложение II към Регламент (ЕИО) № 2377/90;
като има предвид, че с цел завършване на научните изследвания, данофлоксацин (danofloxacin) и еритромицин (erythromycin) следва да се включат в приложение III към Регламент (ЕИО) № 2377/90;
като има предвид, че с цел завършване на научните изследвания, срокът на действие на временните максимално допустими граници на остатъчните вещества, определени вече в приложение III към Регламент (ЕИО) № 2377/90, трябва да бъде удължен за тилозин (tylosin) и спирамицин (spiramycin) (използвани при свине);
като има предвид, че както изглежда, максимално допустими граници на остатъчни вещества не могат да се определят за фуразолидона (furazolidone), понеже, колкото и да са малки, остатъчните вещества в храни от животински произход представляват опасност за здравето на потребителя; като има предвид, че по тази причина фуразолидона (furazolidone) трябва да се включи в приложение IV към Регламент (ЕИО) № 2377/90;
като има предвид, че е необходимо да се даде срок от 60 дни преди влизане в сила на настоящия регламент, за да могат държавите-членки да внесат нужните корекции в разрешителните за пускане на пазара на съответните ветеринарномедицински продукти, които разрешителни са били издадени съгласно Директива 81/851/ЕИО на Съвета (3), последно изменена с Директива 93/40/ЕИО (4), с цел съобразяване с разпоредбите на настоящия регламент;
като има предвид, че мерките, предвидени в настоящия регламент, са в съответствие със становището на Комитета за адаптиране към техническия прогрес на директивите за отстраняване на техническите пречки пред търговията с ветеринарномедицински продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I, II, III и IV към Регламент (ЕИО) № 2377/90 се изменят, както е посочено в приложението към настоящия регламент.
Член 2
Настоящият регламент влиза в сила на шестедесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 юни 1995 година.